DA Den Europæiske Unions Tidende C 53/10

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2016/C 53/07)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

»PINTADE DE L’ARDECHE«

EU-nr.: FR-PGI-0005-01297 — 29.12.2014

BGB ( X ) BOB ( )

1. Betegnelse

»Pintade de l'Ardèche«

2. Medlemsstat eller tredjeland

Frankrig

3. Beskrivelse af landbrugsproduktet eller fødevaren

3.1. Produkttype

Klasse 1.1. Kød (og slagteaffald), fersk

3.2. Beskrivelse af produktet med betegnelsen i punkt 1

»Pintade de l'Ardèche« er en perlehøne, en hønsefugl, der opdrættes på friland.

»Pintade de l'Ardèche« er en rustik race med langsom vækst. Slagtealderen er mindst 94 dage.

»Pintade de l'Ardèche« har grå fødder og fjerdragt.

Organoleptiske egenskaber: fast i kødet, fedtfattig, kraftig smag og mørk farve.

Præsentation:

— Kun slagtekroppe i klasse A sælges hele.

— Ifølge traditionen præsenteres slagtekroppe solgt hele med fødderne bøjet ind i fjerkræets brystkasse under brystbenet.

— Stykker, der er udskåret alene ved manuel udskæring, opfylder kriterierne for præsentation i klasse A.

Markedsføres i følgende former:

— renset form »effilée« (slagtekroppens mindstevægt = 1,1 kg)

— klar til tilberedning »prête à cuire« (slagtekroppens mindstevægt uden indvolde, indmad eller fødder = 0,880 kg)

— udskåret.

Formerne markedsføres ferske eller frosne.

3.3. Foder (kun for produkter af animalsk oprindelse) og råvarer (kun for forarbejdede produkter)

»Pintade de l'Ardèche« opdrættes på friland og har, fra perlehønsene er maksimalt 56 dage gamle, fri adgang til et udeareal med træbeplantning og et naturligt underlag af skærver.

Foderet består af 100 % planter, mineraler og vitaminer. Der skal indgå mindst to typer korn i foderet. Fedtindholdet i foderet må højst være 6 %.

Foder til »Pintade de l'Ardèche« skal indeholder følgende kornmængder:

— den indledende fase fra 1. til maksimalt 28. dag: mindst 50 % korn

— opfedningsfasen fra 29. dag til og med slagtedagen: Den vejede gennemsnitlige mængde korn og kornprodukter skal være mindst 80 %. Denne fase omfatter perioderne »vækst« og »færdigfedning«.

Kornprodukter udgør maksimalt 15 % af den samlede mængde korn og kornprodukter.

Det uddelte foder indeholder ingen former for lægemidler, herunder coccidiostatika. Kun naturlige floraregulerende midler er tilladt.

3.4. Specifikke etaper af produktionen, som skal finde sted i det afgrænsede geografiske område

Opdrættet af »Pintade de l'Ardèche« foregår i et afgrænset geografisk område. Opdrætsfasen dækker perioden fra den dag, de daggamle kyllinger sættes ud, til den dag, perlehønsene hentes til slagtning.

3.5. Særlige regler for udskæring, rivning eller emballering osv. af det produkt, som betegnelsen henviser til

Afstanden mellem bedriften og slagteriet er mindre end 100 km, eller transporttiden mellem bedrift og slagteri er under tre timer. Hvis slagtekroppene skal udskæres, sker det udelukkende manuelt. Perlehøns, der sælges hele, præsenteres med fødder.

3.6. Særlige regler for mærkning af det produkt, som betegnelsen henviser til

Foruden de obligatoriske oplysninger, som mærkningsreglerne for fjerkræ foreskriver, skal mærkningen indeholde:

— betegnelsen: »Pintade de l'Ardèche«

— Den Europæiske Unions BGB-symbol.

identifikation af slagteriet som en specifik mærkning (det ovale identifikationsmærke) eller på vægt-/prisetiketten, som er påsat varen ved siden af deklarationsetiketten.

4. Kort angivelse af det geografiske områdes afgrænsning

Det geografiske område for fremstilling af »Pintade de l'Ardèche« er koncentreret om bjergmassivet Ardèche (Vivarais-bjergene) i Massif Centrals centrale/østlige del. Det udgøres af følgende kantoner:

Departementet Ardèche (07):

Alle kommuner i kantonerne: Annonay, Annonay Nord, Annonay Sud, Antraigues-sur-Volane, Burzet, Le Cheylard, Chomerac, Coucouron, Lamastre, Montpezat-sous-Bauzon, Privas, Rochemaure, Saint-Agrève, Saint-Félicien, Saint-Martin-de-Valamas, Saint-Péray, Saint-Pierreville, Satillieu, Serrières, Tournon-sur-Rhône, Vals-les-Bains, Vernoux-en-Vivarais og La Voulte-sur-Rhône. Kantonen Aubenas: kommunerne Aubenas, Mercuer og Saint-Didier-sous-Aubenas. Kantonen de Thueyts: kommunerne Astet, Barnas, Chirols, Lalevade-d’Ardèche, Mayres, Meyras, Pont-de-Labeaume, Prades og Thueyts. Kantonen Villeneuve-de-Berg: kommunerne Berzème, Darbres, Lussas, Mirabel, Saint-Gineis-en-Coiron, Saint-Jean-le-Centenier, Saint-Laurent-sous-Coiron og Saint-Pons.

Departementet Loire (42):

Alle kommuner i kantonerne: Bourg-Argental, Pélussin, Saint-Chamond, Saint-Chamond Sud og Saint-Genest-Malifaux.

Kantonen La Grand-Croix: kommunerne Doizieux, Farnay, La Grand-Croix, L’Horme, Lorette, Saint-Paul-en-Jarez og La Terrasse-sur-Dorlay. Kantonen Rive-de-Gier: kommunerne Châteauneuf, Pavezin, Rive-de-Gier og Sainte-Croix-en-Jarez.

Departementet Haute-Loire (43):

Alle kommuner i kantonerne: Aurec-sur-Loire, Fay-sur-Lignon, Le-Monastier-sur-Gazeille, Monistrol-sur-Loire, Montfaucon-en-Velay, Le-Puy-en-Velay Est, Le-Puy-en-Velay Sud-Est, Saint-Didier-en-Velay, Saint-Julien-Chapteuil, Sainte-Sigolène, Tence og Yssingeaux.

Kantonen Bas-en-Basset: kommunerne Bas-en-Basset og Malvalette. Kantonen Le-Puy-en-Velay Nord: kommunerne Chaspinhac, Malrevers og Le Monteil. Kantonen Retournac: kommunen Retournac. Kantonen Saint-Paulien: kommunerne Lavoûte-sur-Loire og Saint-Vincent. Kantonen Solignac-sur-Loire: kommunerne Le Brignon, Cussac-sur-Loire og Solignac-sur-Loire. Kantonen Vorey: kommunerne Beaulieu, Chamalières-sur-Loire, Mézères og Rosières, Vorey.

5. Tilknytning til det geografiske område

Det geografiske områdes egenart

Det geografiske område for fremstilling af »Pintade de l'Ardèche« er Vivarais-bjergområdet, som hovedsagelig omfatter Ardèche, men også rækker ind i den østlige del af Haute-Loire og Sud de la Loire. Et af trækkene ved dette område er, at det udelukkende består af kommuner, der ligger i eller ved foden af bjerge og kendetegnes ved vanskelige forhold i form af høj beliggenhed, skråninger og/eller klimaet, der konsekvent begrænser mulighederne for at udnytte jorden, og hvor der drives ekstensive former for landbrug.

Det geografiske område har højlandsklima til fastlandsklima, som varierer kraftigt med årstiden, store temperaturudsving, meget kort forårs- og efterårssæson og megen blæst.

Det geografiske område er endvidere karakteriseret ved jorder dannet af gamle magmabjergarter, granit og skifter. Disse stenarter har det til fælles, at de er hårde, men let flækkes, hvilket giver et væld af småskærver som underlag i perlehønsenes udearealer.

Efter de indledende faser i 1960'erne i det nordlige Ardèche blomstrede det lokale fjerkræopdræt op til en reel branche i 1980'erne, da landbrugerne i 1985 stiftede brancheforeningen »Syndicat de Défense des Volailles Fermières de l'Ardèche«.

Udviklingen i opdræt af »Pintade de l'Ardèche« på friland er foregået i et naturligt miljø, der er lidet egnet til intensive former for agerbrug eller opdræt, præget af små til mellemstore (35 ha i gennemsnit) familiebedrifter med blandet agerbrug og husdyravl (opdræt og avl af frugt, bær og linser) og kendetegnet ved små disponible arealer.

For at bevare perlehønseopdrættets traditionelle karakter har opdrætterne valgt en ekstensiv produktionsmetode samt frilandsopdræt. Derfor er der sat grænser for belægningen både i bygninger og på udearealer. En stor andel af perlehønsenes foder udgøres af korn, hvilket svarer til traditionel praksis hos opdrætterne i Ardèche, som havde for vane at supplere det foder, som udearealet kunne give, med korn fra bedriften, som var høstet på de parceller, der kunne dyrkes.

I øvrigt har perlehønsene fri adgang til et udeareal, hvilket bidrager til at imødekomme deres behov for bevægelse og giver dem et fodersupplement (græs og insekter). For at de kan få udbytte af udearealerne, der både er kuperede og udsat for vind og vejr, har opdrætterne besluttet at plante mange træer (mindst 30 træer af de lokale arter pr. 400 m2 bygning) for dels at lokke perlehønsene udenfor og give dem mulighed for at bevæge sig, dels beskytte dem mod solen og blæsten.

Opdrætterne har også valgt en afstamning af racen, der er tilpasset naturen omkring perlehønsene, idet de ikke er nervøst anlagt, de er rustikke og mobile, og de er egnet til udearealernes egenskaber. Disse perlehøns vokser i øvrigt langsomt, hvilket gør det muligt at slagte dem i en højere alder end gennemsnittet (når de er næsten kønsmodne).

En begrænset transporttid til slagteriet forebygger stress hos dyrene.

Produktets egenart

»Pintade de l'Ardèche« er fjerkræ, der opdrættes på friland.

Gennem organoleptiske test af »Pintade de l'Ardèche« er følgende egenskaber afdækket i sammenligning med andre perlehøns på markedet:

— kødet er fastere, hvilket både gælder det hvide kød (filet) og det mørke kød (lår)

— kødet er mere fedtfattigt med en kraftigere smag og en mørkere farve.

Udskæringer foretages udelukkende manuelt. Når »Pintade de l'Ardèche« sælges hel, præsenteres dyret med fødderne bøjet ind under brystbenet.

Årsagssammenhæng

Årsagssammenhængen mellem det geografiske område og »Pintade de l'Ardèche« ses dels i disse produkters ry, dels i opdrætsteknikken.

For at bevare perlehønseopdrættets traditionelle karakter har opdrætterne valgt en gårdproduktionsmetode i form af frilandsopdræt (begrænset belægning, sen slagtning og adgang til udearealer).

Brugen af rustikke racer med langsom vækst, valget af foder med en stor andel af korn og adgangen til udearealer, der er kuperede og velforsynede med naturligt skærveunderlag, gør det muligt at opdrætte fjerkræ med anerkendte smagskvaliteter, der især kendt for det faste kød og den kraftige smag. Den høje kornandel er vigtig for opbygningen af intramuskulært fedt og dermed kødets smagsmæssige egenskaber.

Det kuperede terræn på udearealerne fremmer udviklingen af især perlehønsenes lårmuskler, ligesom motionen sikrer, at »Pintade de l'Ardèche« har kød med en fedtfattig karakter.

Slagtningen af »Pintade de l'Ardèche« i en højere alder end gennemsnittet gør det muligt at opnå mørkere kød med en kraftigere smag.

Den begrænsede stresspåvirkning af dyrene før slagtningen sikrer slagtekroppens endelige kvalitet, som endvidere garanteres af den manuelle udskæring eller den traditionelle præsentation af hele perlehøns.

Det ry, som »Pintade de l'Ardèche« har opnået, skyldes både den traditionelle opdrætsmetode og de organoleptiske egenskaber. Ryet har manifesteret sig siden 1990'erne gennem udvikling af branchen (ca. 100 opdrættere med over 150 bygninger) samt markedsføring i hele den sydvestlige fjerdedel af Frankrig og også andre steder. Dette dokumenteres bl.a. af utallige priser. Adskillige medaljer i concours général agricole er tilfaldet »Pintade de l'Ardèche«: guldmedalje i 1993, bronzemedalje i 1994, bronzemedalje i 1996 og bronzemedalje i 1997. »Pintade de l'Ardèche« optræder hos de store køkkenchefer, på de gastronomiske menukort i Ardèche og i turistudsendelser og -guider i form af lækre opskrifter som f.eks. »kastanjefarseret perlehønebryst a la pintade de l’Ardèche« og »pintade de l'Ardèche med jomfruhummer og venusmusling«. Inddragelse af opdrætterne på salgsstedet til at forklare om produktionsmetoden og de opskrifter, som knytter sig til deres produkter, har bidraget til succesen.

Henvisning til offentliggørelsen af varespecifikationen

(artikel 6, stk. 1, andet afsnit, i nærværende forordning)

https://www.inao.gouv.fr/fichier/CDCPintadedelArdeche.pdf

(1) EUT L 343 af 14.12.2012, s. 1.